Document ID: /fineweb-2-swissfilter-quality_10-filterrobots/filtered/02038.jsonl.gz/525

Derasaziun
La SSR producescha e derasa programs per l'entira Svizra. Cun agid d'ina infrastructura cumplexa ademplescha ella sia incumbensa da distribuziun.
Differentas modas da recepziun per noss programs da radio e da televisiun garanteschan in provediment da bunamain 100% da las chasadas. Nus investin en l'avegnir digital da las medias e nizzegiain uschia per noss public il potenzial da novas tecnologias e lur qualitads. Nus pussibilitain televisiun d'auta resoluziun (HDTV e Dolby Digital) e radio senza disturbis (Digital Audio Broadcasting, DAB+).
Il diever da las medias sa mida
La digitalisaziun mida las disas ed ils basegns dals consuments da medias:
- Purschidas da multimedia en l'internet satisfan meglier ad interess spezials che formats derasads a moda lineara.
- Ils consuments fan diever da purschidas via apparats multifuncziunals, e quai pli e pli a moda independenta dal lieu e dal temp.
- Ils giuvenils consumeschan adina damain radio a moda lineara. Tuttina sa fan valair meglier noss emetturs visavi nossa concurrenza. Grazia a la pussaivladad da tadlar las emissiuns da tut las uras (podcasts, radio on demand) u en l'internet gudagnain nus novas audituras e novs auditurs da radio.
- Grazia a l'internet n'èn ils consuments da televisiun betg pli liads a temps d'emissiun. Els consumeschan ils cuntegns ch'als plaschan il meglier, e quai a moda independenta dal temp.
Nossa purschida multimediala s'adattescha a questas midadas e cuntanscha uschia era la nova generaziun da medias.